Lívsævin hjá kvinnum er nú í miðal 84,7 ár og hjá monnum 79,9 ár. Sostatt kann ein kvinna í miðal vænta at liva næstan 5 ár longri enn ein maður. Síðstu tríati árini er miðal lívsævin hjá kvinnum longd við 6 árum og hjá monnum við 8 árum. Munurin millum kvinnur og menn í lívsævi, sum tá var um 7 ár, er í hesum tíðarskeiði minkaður niður í 5 ár. Útflutningurin fyrsta ársfjórðing í ár var 2,2 mia. kr. Tað eru 250 mió. kr. meir enn í fjør. Vøksturin er serliga í makreli og sild. Fyri svartkjaftin er minni útflutt, bæði í nøgd og virði. Útflutningurin av laksi er vaksin í virði, meðan nøgdin er minkað nakað. Størsta minkingin er í fiskaúrdráttum, harí serliga av fiskamjøli. Innflutningurin fyrsta ársfjórðing í ár var 1,85 mia. kr. Tað er 24% meir enn sama tíðarskeið í fjør. Um vit ikki telja skip og flogfør við, var vøksturin 17%. Tað er serliga vøkstur í innflutningi í skipum, men vit hava eisini innflutt meir av brennievni.